
Determinisztikus rendszerek modellterének redukálása nemlineáris időfejlődés esetében

Az elmúlt 4 évben azon dolgoztam, hogy megértsem, milyen feltételek mellett és miként lehet adott, magas dimenziós modelleket kisebb dimenziós paramétertérben egzaktul reprezentálni. A kérdés fontosságát alátámasztja, hogy napjaink modellezési feladatainak egyik fő kihívása megtalálni az egyensúlyt a kifinomult, rendkívüli általánosítási képességekkel rendelkező nemlineáris módszerek és a rendelkezésre álló korlátos számítási idő és kapacitás között.
Pontosabban, adott terek közötti, nemlineáris leképezések gráfjainak kommutatív diagrammá való kiegészítését vizsgáltam analitikusan, megoldást adva, ha a kérdéses terek (szemi-)Riemann-sokaságok. A megoldást (szemi-)Riemann-sokaságok Euklideszi terekbe való izometrikus beágyazásával, a leképezési diagramok kommutativitását a megfelelő leképezések legmagasabb rendű Jet-jeinek ekvivalenciájával értem el.
Speciálisan, a vizsgált feladat ekvivalens magas dimenziós időfejlődő rendszerek dimenzióredukált vizsgálatának kérdésével, így a dolgozatban ezt a problémafelvetést követtem, segítve a használt fogalmak bevezetését és indokolva az ezekre vonatkozó különböző tulajdonságok feltételezését. Azonban, a megoldásnak komplex rendszerek dimenzióredukált modellezésén túl alkalmazásai lehetnek a matematika, modellezés és elméleti számítástudomány minden olyan területén, ahol nagy jelentőségűek a kommutatív diagramok, vagy ahol már működő modelleket szeretnénk más struktúrájú modellekké átfogalmazni.
Az elért eredmények újszerűek, a problémát a szakirodalomban csak részlegesen érintették eddig, ugyanis nemlineáris leképezés pszeudoinvertálására nem létezett eljárás, így a lehetséges felhasználások tanulmányozása új eszközöket jelenthet olyan összetett modellek mélyebb megértésében, melyek nemlinearitásukból kifolyólag analitikusan csak nehezen vizsgálhatóak, kezelhetőek.
Reményeim szerint a keretrendszer a jövőben alkalmazást nyerhet összetett modellek analitikus és numerikus tanulmányozásában, AI modellek redukálásában, különböző ilyen modellek más típusú modellekké való transzformálásában, ha csak az egyik típusú train-eléséhez van adatunk.
Munkámat az Új Nemzeti Kiválóság Program keretében végeztem, az ELTE-IK kari TDK-ján, Informatikatudományi Szekcióban 1. díjat szereztem és a 2022-es Stockholm International Youth Science Seminar rendezvényen, a Nobel-héten tarthattam róla előadást.
ACM besorolás: Theory of computation~Abstract machines [500], Mathematics of computing~Nonlinear equations [500];~Algebraic topology [300]



